Esperanza Zabala

Esperanza Zabala (Eibar, Gipuzkoa, 1974), pintura, obra grafiko, eskultura eta instalazioak lantzen dituen Euskal Herriko artista da.

Artearen oinarriak Milango Liceo di Breran ikasi zituen. Donostian diseinu grafikoa ikasi ondoren, Arte Ederretako ikasketak Salamancako Unibertsitatean burutu zituen.
 Esperanza Zabalak hainbat erakusketa indibidual eta kolektibotan parte hartu du, bai Euskal Herrian zein atzerrian.

Margolaritza 

Margolaritzan, Esperanza Zabalak neoespresionismoa lantzen du, bere estiloa Zumeta, espresionismo alemaniar, CoBrA taldea edo Basquiatenarengandik hurbil ikusi daitekeelarik. Lehen begiradan erdi-abstraktuak diruditen margolanek irudi figuratiboak ezkutatzen ditu. Kolore bizi eta indartsuak erabiltzen ditu, olio, akriliko, eta beste teknika batzuk nahasiz. Batzuetan, ohiko margo-oihalen ordez oihal brodatuak ere erabiltzen ditu.

Eskulturagintza 

Eskulturagintzan feminismoa, gorputza, sexua, erlijioa, heriotza edo moda bezalako gaiak lantzen ditu. Honetarako lerro desberdinak jarraitu ditu.
Alde batetik, objetu, jostailu, irudi erlijioso edo eguneroko elementuetan oinarritutako lanak. Hauen bidez analisi soziala egitera, kritikara eta egunerokotasunari -moda, kontsumo...- buruzko erreflexioa egitera gonbidatzen du.
Beste lerro bat Enrique Martyrengandik ikasi eta honen teknikak jarraituz lantzen dituen poliuretanozko eskulturek osatzen dutena da. Tamaina errealeko pertsonen eskulturak -batzuk apurtuta- eta ehundura organiko pieza antropomorfikoak aurkitu daitezke. Horien bitartez giza gorputza, honen eraiketa-deseraiketa prozesuak, gorputz defragmentatua, azala, etab. bezalako gaiak jorratzen ditu.
Lan hauetako batzuk Damien Hirst edo Gunther von Hagensen lanarekin erlazionatu daitezke.
2014tik aurrera, okela itxuradun eskulturak Wi-Fi eta streaming teknologiekin konbinatuz, sarea bera artelan lez tratatzeaz gain, gorputzaren kontzientziari buruzko erreflexiora deitzen duten lan kontzeptualak egiten ditu.

Beste diziplina batzuk 

Esperanza Zabalaren lanen hartean, norbere gorputza herreminta bezala erabiltzen duten action painting instalazio eta performance batzuk aurkitu daitezke. Lan hauetan bere gorputza pintura gorriz busti eta paperean estanpatzen du, Ana Mendieta edo Yves Kleinek lantzen duten lerroari jarraituz.
Hauetaz gain, artista liburuak eta serigrafiak ere lantzen ditu artistak.

Erreferentziak

Ikus, gainera 
 Euskal artistak

Kanpo loturak 
 Esperanza Zabalaren webgunea

Gipuzkoako artistak
Margolari espresionistak
Salamancako Unibertsitateko ikasleak
Eibartarrak